साक्षी बोलीं- BJP नेताओं ने धरने की परमिशन दिलाई; आदिपुरुष का विरोध हाईकोर्ट पहुंचा
Dainik Bhaskar Morning News and Latest Headlines; Here are today's top stories for you On Dainik Bhaskar, राजस्थान के 3 जिलों में बाढ़ जैसे हालात, आदिपुरुष के खिलाफ हाईकोर्ट पहुंचा मामला,
नमस्कार,
कल की बड़ी खबर बिपरजॉय तूफान से जुड़ी रही। इसकी वजह से राजस्थान के 3 जिलों में बाढ़ जैसे हालात हैं। कई घरों में 4 से 5 फीट तक पानी भर गया। वहीं, दूसरी तरफ फिल्म आदिपुरुष के खिलाफ मामला दिल्ली हाईकोर्ट पहुंच गया है। याचिकाकर्ता का कहना है कि फिल्म में भगवान के किरदारों से अमर्यादित डायलॉग्स बुलवाए गए। हम आपको आगे बताएंगे कि नेपाल में इस फिल्म को लेकर क्या विवाद है...
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर…
अब कल की बड़ी खबरें...
1. राजस्थान के बाड़मेर, सिरोही और जालोर में बाढ़ जैसे हालात, घरों में 4 से 5 फीट पानी भरा
बिपरजॉय की वजह से राजस्थान के बाड़मेर, जालोर, जोधपुर सहित 8 जिलों से भारी बारिश हुई। सिरोही में सबसे ज्यादा 38 MM तो वहीं जालोर में 36 MM बारिश हुई। इस दौरान 50 से 60 किमी प्रति घंटे की रफ्तार से हवाएं चलीं। मौसम विभाग ने भारी बारिश के लिए आज 4 जिलों में रेड अलर्ट और 5 जिलों में ऑरेंज अलर्ट जारी किया है।
36 घंटे से हो रही लगातार बारिश की वजह से बाड़मेर-सिरोही और जालोर में बाढ़ जैसे हालात हैं। कई घरों में 4 से 5 फीट तक पानी भर गया। ज्यादा प्रभावित क्षेत्रों में NDRF की टीम तैनात की गई। इधर, रेलवे ने बाड़मेर से होकर गुजरने वाली 14 ट्रेनों को रद्द कर दिया।
पूरी खबर यहां पढ़ें...
2. आदिपुरुष के खिलाफ हाईकोर्ट पहुंचा मामला, फिल्म पर देवी-देवताओं का मजाक उड़ाने का आरोप
दिल्ली हाईकोर्ट में हिंदू सेना ने फिल्म आदिपुरुष के खिलाफ याचिका दायर करते हुए इसे बैन करने की मांग की है। याचिकाकर्ता विष्णु गुप्ता ने फिल्म पर हिंदू देवी-देवताओं के अपमान का आरोप लगाया गया है। उन्होंने कहा कि इसमें भगवान के किरदारों से अमर्यादित डायलॉग्स बुलवाए गए हैं।
इधर, नेपाल ने फिल्म में सीता को भारत की बेटी बताए जाने पर नाराजगी जताई है। काठमांडु के मेयर बालेंद्र शाह ने कहा कि सीता का जन्म नेपाल के जनकपुर में हुआ था। ऐसे में फिल्म से गलत तथ्य को हटाया जाए। हालांकि, बीबीसी के सूत्रों का कहना है कि नेपाल के सेंसर बोर्ड ने इस सीन को म्यूट कर दिया है।
पूरी खबर यहां पढ़ें...
3. साक्षी मलिक का दावा- आंदोलन में कांग्रेस का हाथ नहीं, 2 भाजपा नेताओं ने धरने की परमिशन दिलाई 
महिला पहलवान आंदोलन को लेकर साक्षी मलिक ने वीडियो जारी कर कहा कि हमारी लड़ाई सरकार से नहीं, बल्कि बृजभूषण से है। उन्होंने कहा कि आंदोलन के पीछे किसी कांग्रेस नेता का हाथ नहीं है। साथ ही दावा किया कि भाजपा नेता बबीता फोगाट और तीर्थ राणा ने जंतर मंतर पर धरने की परमिशन दिलाई थी।
उन्होंने आगे कहा कि कुश्ती से जुड़े 90 फीसदी लोगों को पता है कि 12 साल से पहलवानों से छेड़छाड़ हो रही थी। कई लोग इसके खिलाफ आवाज उठाना चाहते थे, लेकिन महिला पहलवानों के बीच उस समय एकता की कमी थी।
पूरी खबर यहां पढ़ें...
4. मणिपुर में भीड़ ने थाने से हथियार लूटने की कोशिश की, BJP ऑफिस पर हमला किया 
मणिपुर में 3 मई से जारी हिंसा के बीच शुक्रवार को 5 बड़ी घटनाएं हुईं। दो अलग-अलग जगहों पर भीड़ ने BJP ऑफिस पर हमला किया। वहीं, दो भाजपा नेताओं के घर पर आग लगाने की कोशिश की गई। इसके अलावा भीड़ ने इंफाल में थाने से हथियार लूटना चाहा। लेकिन, सुरक्षाबलों ने इन सभी साजिशों को नाकाम कर दिया।
इधर, इंटेलिजेंस ने दावा किया है कि पुलिस और सुरक्षाबलों की वर्दी पहनकर बदमाश हिंसा भड़का सकते हैं। खुफिया एजेंसी का कहना है कि बिष्णुपुर जिले में एक दर्जी को 15 जून तक 500 वर्दी सिलने का ऑर्डर दिया गया था।
पूरी खबर यहां पढ़ें...
5. हैदराबाद में बुर्का में एग्जाम देने से रोका, मंत्री बोले- महिलाओं को छोटे कपड़े नहीं पहनना चाहिए 
हैदराबाद के एक कॉलेज में बुर्का पहनी हुई छात्राओं को परीक्षा में बैठने से रोका गया। छात्राओं का आरोप है कि बुर्का उतारने के बाद ही उन्हें एग्जामिनेशन हॉल में एंट्री मिली। कॉलेज प्रशासन कह रहा था कि दूसरे कॉलेज में बुर्का पहनने की इजाजत हो सकती है, लेकिन इस कॉलेज में नहीं है।
मामले में तेलंगाना के गृहमंत्री मोहम्मद महमूद ने कहा कि किसी हेड मास्टर या प्रिंसिपल ने ऐसा किया होगा, लेकिन हमारी पॉलिसी सेक्युलर है। हालांकि, उन्होंने आगे कहा कि महिलाओं को छोटे कपड़े नहीं पहनने चाहिए और जितना हो सके खुद को ढकना चाहिए।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में...
अब खबर हटके...
घायल बेटे के लिए वकील को नहीं मिली व्हीलचेयर, तो अस्पताल के थर्ड फ्लोर पर चढ़ा दी स्कूटी
राजस्थान के कोटा में एक वकील को बेटे के लिए व्हीलचेयर नहीं मिली तो वो स्कूटी से ही अस्पताल की तीसरी मंजिल पर पहुंच गया। उनके बेटे के पैर में फ्रैक्चर था। MBS अस्पताल में उन्हें एक भी व्हीलचेयर नहीं मिली तो उन्होंने बेटे को स्कूटी पर बैठाया और हॉस्पिटल की लिफ्ट से तीसरी मंजिल पर पहुंच गए। वार्ड में स्कूटी देखकर स्टॉफ ने आपत्ति जताई और गाड़ी की चाबी निकाल ली अस्पताल में हंगामा होने के बाद ये मामला अब थाना पहुंच चुका है। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...